Il-Kunsill illum iddeċieda li jimponi miżuri restrittivi fuq erba' individwi Russi responsabbli għal ksur serju tad-drittijiet tal-bniedem, inkluż arresti arbitrarji u detenzjonijiet , kif ukoll repressjoni mifruxa u sistematika tal-libertà ta' assemblea paċifika u ta' assoċjazzjoni , u l- libertà ta' opinjoni u ta' espressjoni fir-Russja. Alexander Bastrykin , Kap tal-Kumitat Investigattiv tal-Federazzjoni Russa, Igor Krasnov , il-Prosekutur Ġenerali, Viktor Zolotov , Kap tal-Gwardja Nazzjonali, u Alexander Kalashnikov , Kap tas-Servizz Federali tal-Ħabs ġew elenkati minħabba r-rwoli tagħhom fl-arrest arbitrarju, il-prosekuzzjoni u l-kundanna ta' Alexei Navalny , kif ukoll ir-repressjoni ta' protesti paċifiċi b'rabta mat-trattament illeġittimu tiegħu. Din hija l-ewwel darba li l-UE qed timponi sanzjonijiet fil-qafas tar- Reġim Globali ġdid ta' Sanzjonijiet tal-UE b'rabta mad-Drittijiet tal-Bniedem li ġie stabbilit fis-7 ta' Diċembru 2020. Ir-reġim ta' sanzjonijiet jippermetti lill-UE tolqot lil dawk responsabbli għal atti bħal ġenoċidju, delitti kontra l-umanità u ksur jew abbużi serji oħra tad-drittijiet tal-bniedem bħal tortura, skjavitù, qtil extraġudizzjarju, arresti arbitrarji jew detenzjonijiet. Il-miżuri restrittivi li daħlu fis-seħħ illum b'segwitu għad-diskussjonijiet mill-Kunsill Affarijiet Barranin fit-22 ta' Frar 2021 jikkonsistu fi projbizzjoni fuq l-ivvjaġġar u ffriżar tal-assi . Barra minn hekk, persuni u entitajiet fl-UE huma projbiti milli jqiegħdu fondi għad-dispożizzjoni ta' dawk elenkati, kemm b'mod dirett kif ukoll indirett. Ġurnal Uffiċjali tal-UE: Deċiżjoni u Regolament ta' Implimentazzjoni tal-Kunsill dwar miżuri restrittivi kontra ksur u abbużi serji tad-drittijiet tal-bniedem (inkluż lista ta' individwi sanzjonati) Kunsill Affarijiet Ġenerali, 22 ta' Frar 2021 Russja: Dikjarazzjoni mir-Rappreżentant Għoli f'isem l-UE dwar l-arrest ta' Alexei Navalny mar-ritorn tiegħu, 18 ta' Jannar 2021 L-UE tadotta reġim globali ta' sanzjonijiet b'rabta mad-drittijiet tal-bniedem, stqarrija għall-istampa tas-7 ta' Diċembru 2020